**תחנת הרכבת נהריה**, המופעלת על ידי רכבת ישראל, משרתת את העיר נהריה ואזור הגליל המערבי עוד מימי המנדט הבריטי, והיא התחנה הצפונית ביותר של רכבת ישראל. התחנה נמצאת בשדרות הגעתון אשר במרכז העיר נהריה, סמוך לצומת נהריה ולתחנה מרכזית נהריה. התחנה היא חלק ממסילת החוף של רכבת ישראל.

היסטוריה
--------

התחנה הוקמה בימי המנדט הבריטי על מסילת הברזל ששימשה את קו ביירות־טריפולי־חיפה. ב־1 ביולי 1945 הושק לראשונה קו נוסעים סדיר מנהריה לחיפה, שפעל במקוטע עד שהופסק כליל במלחמת העצמאות בעקבות פיצוץ גשר הרכבת על נחל נעמן, מדרום לעכו. שנתיים לאחר קום המדינה חודש הקו (עם שתי רכבות יומיות בכל כיוון), וכעבור שנתיים הופסק שוב וחודש בשנית רק ב-4 במאי 1958, לאחר הקמת מבנה תחנה חדש בנהריה. אמנם הקו לביירות (דרך ראש הנקרה) לא חודש לאחר מלחמת העצמאות, אבל בשנים הראשונות לקום המדינה המשיכו הרכבות מנהריה צפונה - רכבות צבאיות הגיעו עד צפונית לאכזיב ורכבות משא הגיעו עד מפעלי מילואות בסמוך לבצת.

בשנת 2001 התחנה נבנתה מחדש על ידי רכבת ישראל. הוקם אולם נוסעים חדש בצמוד לרציף הקיים ונבנה רציף נוסף שחובר לתחנה במעבר תת־קרקעי. בנוסף, הוצב שער על מסילת הברזל מצידה הצפוני של התחנה שחוסם את דרכה של הרכבת צפונה (קודם לכן נעשה שימוש מועט במסילה הצפונית לצורך רכבות משא ולסיבוב קטרים). מסילת הברזל שממשיכה מהתחנה צפונה עד תחנת בצת - מפעל מילוז - מילואות צפון, מאז שנת 2001 הקו הממשיך מתחנת נהריה אינו בשימוש, ומסילת הרכבת צפונית לנהריה הוסרה בחלקה לטובת סלילת כבישים צפונית לעיר.

ב־9 בספטמבר 2001 התרחש בתחנה פיגוע התאבדות, מחבל מתאבד התפוצץ בכניסה לתחנת הרכבת. בפיגוע נרצחו שלושה בני אדם וכ־70 נפצעו. הפיגוע היווה נקודת מפנה בניתוח הפרופיל של מחבלים מתאבדים באינתיפאדה השנייה, משום שהיה הפיגוע הראשון שבוצע על ידי ערבי ישראלי (מהכפר אבו סנאן). המחבל, היה גם איש דת מבוגר (בן 48), נשוי ואב לילדים.

ב־13 ביולי 2006, יום לאחר פרוץ מלחמת לבנון השנייה, שותקה תנועת הרכבות לתחנה בשל מתקפת טילים של חזבאללה על נהריה ויישובים אחרים בצפון הארץ. ב-14 באוגוסט (תום המלחמה), חודשה תנועת הרכבות לתחנה.

מ־12 במרץ ועד 27 באפריל 2013 השביתה רכבת ישראל את קו הרכבת בין עכו לנהריה לחלוטין בשני הכיוונים. הסיבה להשבתת הקו הייתה לשם עבודות תשתית לצורך הכפלת המסילה. במהלך העבודות נבנה רציף שלישי בסמוך לרציף מספר 2.

ב־2013 שופצה התחנה ונפתחה מחדש לקהל. עד לסיום השיפוצים, הייתה תחנת עכו תחנת קצה זמנית.
בגלל בעיות נגישות, באותה השנה נסגרה הכניסה משדרות הגעתון באופן זמני, והתאפשרה רק כניסה ויציאה מרחוב לוחמי הגטאות.

ב-15 בספטמבר 2018 קוצר הקו הישיר מנהריה לבאר שבע באופן זמני בעקבות חוסר ציוד ומחסור במסילות באיילון, עקב פתיחת הקו המהיר לירושלים, וזמן הנסיעה מנהריה לבאר שבע, ושאר יעדי הדרום היה ארוך מהרגיל. 

הקו חזר לפעילות מלאה ב-26 במאי 2019.

במהלך שנת 2018 החל שדרוג מבנה התחנה, שמותג בשם "פסאז' געתון" (על שם הרחוב בו נמצאת התחנה). שדרוג וחידוש המבנה כלל שיפוץ מקיף של מבנה התחנה, הכולל שתי קומות של מסחר וחנויות, וכן הקמת גשר מיתרים להולכי רגל מעל צומת נהריה, המחבר את תחנת הרכבת עם צידה המזרחי של העיר, בה נמצאים גם "קניון ארנה נהריה" וחניון הרכבת.

במהלך שנת 2023 החלו עבודות להקמת יציאה ישירה מהתחנה אל שדרות הגעתון. 
היציאה נפתחה לשימוש במהלך חודש פברואר 2024 ובכך חוברו שלושת הרציפים בצידם הצפוני

מבנה התחנה
----------

מסילה כפולה מסתיימת בתחנה – מסילה מערבית (צמודה לרציף 1) ומסילה מזרחית (צמודה לרציף 2). מהמסילה המזרחית מסתעפת מסילה שלישית המובילה לרציף מספר 3. אין חלוקה בין הרציפים לפי כיוון נסיעת הרכבות, מכיוון שנהריה היא תחנת קצה וכל הרכבות יוצאות מהתחנה דרומה.

בתחנה רציף צד ורציף אי המחוברים ביניהם במעבר תת־קרקעי. כניסה לתחנה ויציאה ממנה אפשריות דרך אולם הנוסעים הצמוד לרציף 1, הפתוח בכל שעות היממה.

שירות רכבות בתחנה
-----------------

* מהתחנה יוצאות שתי רכבות בשעות השיא בקו נהריה - קריות - חיפה - בנימינה - תל אביב - נתב"ג - מודיעין.

* בשעות השיא יוצאת מהתחנה רכבת אחת בשעה לכיוון באר שבע, דרך חיפה ותל אביב.

* בעבר פעל בתחנה שירות רכבות פרברי בין נהריה - עכו - קריות - חיפה, אך הוא בוטל מנהריה, וכיום נוסע מחיפה דרך תחנות הקריות עד לכרמיאל.

* בעבר עד להפסקת השירות בשל עבודות חשמול, יצאו מהתחנה רכבות לילה לנתב"ג.

|  |  |  |  |
| --- | --- | --- | --- |
| 

|  |  |  |
| --- | --- | --- |
|  | **קו הרכבת מודיעין — נהריה**  מודיעין – מרכז • פאתי מודיעין • נמל התעופה בן-גוריון • תל אביב – ההגנה • תל אביב – השלום • תל אביב – סבידור מרכז • תל אביב – אוניברסיטה • בנימינה • עתלית • חיפה – חוף הכרמל • חיפה – בת גלים • חיפה מרכז – השמונה • מרכזית המפרץ • חוצות המפרץ • קריית חיים • קריית מוצקין • עכו • נהריה |  |

 |
| 

|  |  |  |
| --- | --- | --- |
|  | **קו הרכבת באר שבע — נהריה**  באר שבע – מרכז • באר שבע – צפון / אוניברסיטה • להבים – רהט • קריית גת • קריית מלאכי – יואב • מזכרת בתיה • רמלה • לוד • תל אביב – ההגנה • תל אביב – השלום • תל אביב – סבידור מרכז • תל אביב – אוניברסיטה • הרצליה • חיפה – חוף הכרמל • חיפה – בת גלים • חיפה מרכז – השמונה • מרכזית המפרץ • קריית מוצקין • עכו • נהריה |  |

}
תחבורה ציבורית בתחנה
 ערך מורחב – **התחנה המרכזית של נהריה**
התחנה נמצאת בסמוך לתחנה המרכזית של נהריה וממנה יוצאים קווי אוטובוס בין עירוניים לכל רחבי הארץ. קווי אוטובוס עירוניים בתוך נהריה, והישובים הסמוכים, יוצאים מרציף שדרות הגעתון הסמוך.
קישורים חיצוניים
ויקישיתוף מדיה וקבצים בנושא **תחנת הרכבת נהריה** בוויקישיתוף
* תחנת הרכבת נהריה באתר רכבת ישראל

הערות שוליים

1. ↑  יחודש קו הרכבת חיפה - נהריה, מעריב, 24 במאי 1950
2. ↑  נחנך קו רכבת חיפה־נהריה, הַבֹּקֶר, 5 במאי 1958
3. ↑  שרון רופא ועמיקם חורש, בנו של המחבל מאבו סנאן יובא להארכת מעצרו, באתר ynet, 10 בספטמבר 2001
4. ↑  הרכבת חוזרת לצפון; נסיעה חינם לתושבים, באתר ynet, 15 באוגוסט 2006
5. ↑  רכבת ישראל משביתה את הקו לנהריה לחודש וחצי, באתר ynet, 28 בפברואר 2013

 |